 **מילים לשבת**

**שער הנגב - ערב שבת, כ"ב בטבת תש"ע, 8 בינואר 2010**

**שלום לחברות ולחברים,**

**ירושלים שומעת!**

ממשלת נתניהו – ברק הפתיעה אותנו לטובה.

כבר ביום ראשון עברה בממשלה התוכנית לחיזוק "עוטף עזה", מבלי שהיינו צריכים להישען על גל האלימות של השבוע שחלף, כמסביר את המציאות הרגישה.

לא הכול סגור הרמטית; משרד הביטחון יאבק עוד כמה שבועות עם האוצר על מקור התקציבים להשלמת הבנייה הממוגנת.

לא הכול מושלם מבחינתנו; התוכנית כוללת ירידה בהנחות בארנונה ושחיקה קטנה בהקלות המס.

עם זאת, בוססה ההנחה שקו העימות הדרומי ראוי ל"רוח גבית" בתחומים קריטיים - ימשכו הקלות מס גדולות, יבנו מעונות יום לפעוטים בישובים הצומחים דמוגרפית, יושקעו תקציבים גדולים בתחום טיהור השפכים, יינתן סיוע ייחודי לרשויות.

**צח"י, צח"ק, צח"א**

צוותי החירום שלנו ב 12 הישובים, בקרית החינוך ובמועצה תורגלו השבוע באופן אינטנסיבי על ידי גורמי הביטחון בתרחישים מחמירים.

בהנחת עבודה ראויה ש"קשה באימונים, קל בקרב", נפגשנו וירטואלית, אך תוך מתן מענים רציניים, עם אירועים שכמוהם לא חווינו, לשמחתי.

מתחנו ביומיים העמוסים את השרירים הקולקטיביים שלנו, איתרנו צווארי בקבוק ויצרנו תוכנית עבודה לשיפורים בחודשים הקרובים.

הבאז בחוגי פיקוד העורף, פיקוד דרום ומשרד הביטחון אומר שהיה תרגיל טוב ושהמועצה ויישוביה ערוכים למצב חירום מתמשך.

**עומדים בלו"ז**

מנכ"ל משרד הביטחון שמצוי ערב סיום תפקידו עדכן אותי בפרטי התקדמות הפיתוח של "כיפת ברזל". הוא רואה בהבשלה המבצעית של "מכסח הרקטות" את מתנת הפרידה שלו מהתפקיד.

בתוך כך, מתכנני משרד הביטחון הבטיחו לי שבניגוד לתוכניות הקודמות שלהם למיקום סוללות הטילים בשטחינו ובהתאם לדרישה שלנו, תתחשב הצבת כוחות הנ.מ בצרכי הפיתוח התעשייתי והאורבאני של שדרות ושער הנגב.

**קצין ומשורר**

באחד מהימים שטופי השמש, שלצערנו פוקדים אותנו בעונת הגשמים הזו, ביקרו אותנו מפקד פיקוד הדרום וקציניו יחד עם בכירי המשרדים הממשלתיים בדרום במטרה להתחקות אחר המציאות האזרחית בקו העימות, שנה אחרי הרעש הגדול.

ב"אשכול" הם פגשו את החקלאים שמעבדים את שדות הגבול, ב"שער הנגב" ביקרו בהרחבה קהילתית, ב"שדרות" השתעשעו במשחקיה הממוגנת.

בסיכום היום הגדיר לנו אלוף יואב גלנט את המצב הביטחוני באופן הלירי הבא: "דמו זאת ליום אביבי באמצע החורף. השמים כחולים אבל באופק רואים עננים שחורים".

המטאפורה ברורה, אומרים היוגבים והיוגבות, אבל – המפקד - איפה לכל הרוחות, ענני הגשם שהבטחת?!...

**...ובמקביל**

יממה אחרי מטח המרגמות לאורך הגזרה ושעות לאחר תגובת צה"ל, התקיים כינוס של למעלה מ 130 משפחות של אנשי קבע, המתעניינים בהתיישבות בשכונה הקהילתית בקבוץ רוחמה.

בסיום המפגש טסתי לבכורה של תיאטרון הנגב ב"אשכול" שהעלה את "הביתה" של פינטר, חתן פרס נובל. שמוליק שילה מצאלים, יוסי כרמון מסעד ושחקנים מוכשרים נוספים הרטיטו אותנו במופע אינטימי, איכותי וחצוף.

**בן שלנו**

המרכז ההידרותרפי שלנו מעניק כאלף טיפולים פרטניים בחודש.

בן שפיצר, פצוע אנוש מ"עופרת יצוקה", מגיע אלינו ארבע פעמים בשבוע לטיפולים במים וביבשה.

חבל על כל מילה, ראו את הכתבה ב"המקור", ערוץ 10.

<http://news.nana10.co.il/Category/?CategoryID=400299>

**הילדים של חורף 2000**

בליל שבת שעבר ישבו החבר'ה מכיתה ד' במרפסת אחד הבתים בשכונה שלנו כשנשמעו כמה "בומים" בלתי מזוהים. זוגתי דחקה בי לצאת ולסיים שם את החגיגה.

התקרבתי לחברים הצעירים: "שמעתם?"

"כן, זה קשור לתרגיל שיש בשבוע הבא" משער לי אחד הזאטוטים.

"לא נראה לי..." אני מגיב על ההיפותזה המתוחכמת, "כדאי להיכנס לבתים, עד שנדע מה זה היה".

"בסדר, אבל אני מפחד ללכת לבד הביתה", מתוודה יותם בפנים יפות ותמות.

"הפיצוצים האלו באמת מפחידים", אמרתי באמפטיה עמוקה.

"דווקא לא" משיב יותם, "אבל, בדרך הביתה יש כלב אחד שתמיד נובח עלי, ומפחיד אותי נורא."

**שבת שלום ילדים קטנים,**

**שבת שלום ילדים גדולים,**

**אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il)